
Gazdasági társaságok adatvédelmi kihívásai a Big Data és a mesterséges intelligencia korában az Európai Unióban

A dolgozat a Big Data és a mesterséges intelligencia (MI) technológiák térnyeréséből fakadó adatvédelmi kihívásokkal foglalkozik az Európai Unió területén működő gazdasági társaságok körében. Kiemelt figyelmet fordít az Európai Unió jelenlegi jogszabályi kereteinek – így különösen a GDPR, az AI Act és a NIS 2 irányelv – hatékonyságára, valamint a technológiai innováció ütemével való lépéstartás nehézségeire. A kutatás célja egyrészt annak feltárása, hogy a gazdasági társaságok adatvédelmi gyakorlatai milyen mértékben felelnek meg a hatályos jogszabályoknak, másrészt javaslatok megfogalmazása a szabályozás továbbfejlesztésére.
A dolgozat foglalkozik a profilalkotás, predikciók és visszanevesíthetőség kérdéskörével, amelyek relevanciáját a Big Data és az MI együttes alkalmazása adja. Emellett rávilágít a "black box" jelenségből adódó problémákra, így különösen a transzparencia hiányára. 
A dolgozat zárófejezete jövőbeli irányokat vázol fel, amelyben egyebek mellett hangsúlyos szerepet kap az MI-fejlesztők, az adatkezelők és a jogalkotó szervek együttműködése az adatvédelem elősegítése érdekében.



